Rareș Bogdan admite în premieră că ar putea candida la Primăria București: ”Nu o să mă uit să vedem cum pierde partidul alegerile ca în 2016”

Prim-vicepreședintele PNL Rareș Bogdan a afirmat, într-o emisiune la Realitatea Plus, că este exclus ca liberalii să nu aibă candidat propriu pentru postul de prima general al Capitalei, el precizând că ”eu voi fi întotdeauna pompierul de serviciu acolo unde mi se cere. Nu pot să mă opun deciziei partidului”.

Rareș Bogdan a spus că există posibilitatea unei candidaturi a sa pentru funcția deținută acum de Gabriela Firea. ”Dacă nu găsim o soluție sigură 100%, nu o să mă uit să vedem cum pierde partidul alegerile ca în 2016”.

”PNL este pe val, are un premier și un guvern performant și se află sub auspiciile unei guvernări de 5 ani de zile. PNL nu are cum să nu aibă un candidat propriu (…) Noi trebuie să dăm o soluție pentru București”, a declarat Rareș Bogdan.

El a spus că Vlad Voiculescu, susținut de PLUS, nu are cum să spere la susținerea PNL deoarece are un scor redus în sondaje.

În ce-l privește Nicușor Dan, independent susținut acum de USR, Bogdan a afirmat că liberalii îl vor susține doar dacă se înscrie în PNL. ”Dar nici așa nu e sigur”, a adăugat liberalul.

El a arătat că în interiorul PNL competiția este deschisă, în cercetările sociologice fiind cercetate 6-7 persoane printre care Robert Sighiartău, Violeta Alexandru, Florin Cîțu și Ciprian Ciucu.

Bogdan a spus că PNL este cotat în București la un scor de 30-34%. ”Primul partid din București nu mai este USR”, a spus liberalul.

Întrebat cât ar obține el dacă ar candida, Rareș Bogdan a răspuns: ”Minim 37-38%. În fața Gabrielei Firea care nu poate obține mai mult de 20%. Pe locul 3, după candidatul USR-PLUS. Cu fiecare zi de campanie, ea va scădea în opțiuni pentru că încă nu a fost țintuită de candidații dreptei”, a mai spus Rareș Bogdan.

Preşedintele PNL Bucureşti, Violeta Alexandru, a afirmat, sâmbătă, că liberalii trebuie să recupereze electoratul de dreapta din Capitală. Alexandru a fost reconfirmată lider al organizației PNL la Conferința de alegeri care a avut loc, sâmbătă, în prezența președintelui partidului, Ludovic Orban.

„Eu cred că trebuie să recuperăm electoratul de dreapta. USR nu este duşmanul nostru, dar cred că electoratul de dreapta trebuie să se întoarcă la PNL. Şi ca să ajungem acolo, trebuie să avem cu adevărat o conduită în viaţa publică, cu adevărat proiecte de dreapta, care să nu lase loc de interpretări. Trebuie să avem curajul să alegem între calea dreaptă şi calea compromisului. Şi de aceea spun că PNL Bucureşti va fi principala voce a celor care gândesc de dreapta în acest oraş”, a spus Violeta Alexandru, citată de Agerpres.

Foto: Rareș Bogdan/ Facebook